Vrystaat-student sterf onverwags in Turkye | Maroela Media
Motsheoa Valencia Motaunyana. Foto: Verskaf
'n Ingenieurstudent van die Vrystaat wat aan 'n universiteit in Turkye studeer het, het Saterdag in raaiselagtige omstandighede in dié land gesterf.
Ace Magashule, premier van die Vrystaat, het in 'n verklaring gesê Motsheoa Valencia Motaunyana (23) van Kroonstad was 'n eerstejaarstudent aan die Bahcesehir-universiteit in Istanboel waar sy met 'n beurs van die regering studeer het.
Volgens die verklaring is die Vrystaatse regering onlangs in kennis gestel dat Motaunyana herhalende griep-simptome toon. Die regering het 'n span mediese kenners na Turkye gestuur om Motaunyana te ondersoek. Hulle het vasgestel dat sy dringend mediese sorg nodig het, maar dat sy nie na Suid-Afrika kon terugkeer nie omdat haar siekte moontlik aansteeklik kan wees.
Die Vrystaatse span en beamptes van die universiteit het besluit dat Motaunyana daar mediese sorg sal ontvang totdat sy sterk genoeg is om na Suid-Afrika terug te keer vir verdere behandeling. Motaunyana is egter Saterdag dood.
Bahcesehir-universiteit in Istanboel, Turkye. Foto: http://www.bahcesehir.edu.tr
"Ons wag op 'n nadoodse ondersoekverslag rakende die spesifieke oorsaak van haar dood," het Magashule gesê. "'n Beampte van die provinsiale regering is na Turkye gestuur om met die Suid-Afrikaanse ambassade daar reëlings te tref om die oorledene se liggaam na Suid-Afrika terug te bring." Hy het gesê Motaunyana se liggaam sal na verwagting volgende week in Suid-Afrika aankom en haar begrafnis sal op 17 Junie plaasvind.
"Namens die Vrystaatse regering en die mense van die Vrystaat en Suid-Afrika as geheel, spreek ek my innige medelye aan [Motaunyana se] familie, vriende en medestudente uit. Daar is geen woorde om ons hartseer en verlies te beskryf nie. Die Vrystaat en Suid-Afrika het 'n potensiële ingenieur verloor wie se bydrae sou gehelp het om ons land 'n beter land te maak," het Magashule gesê.
1. Is ons universiteite nie goed genoeg? STAATSBEURS. 2. SPAN mediese kundiges? 3. Het hul nie dokters nie maar wil daar ing studeer? 4. Aansteeklike siekte? 5. Whatever? 6. ……
Liewe genade! Het Turkye nie mediese dokters nie? 'n Span! Wat gaan dit die belastingbetaler kos en nog sie beurs ook? En nou is dit in elk geval nutteloos.